
Deixar-se seduir per Crist: la proposta del Shalom
Deixar-se seduir per Crist.   Aquesta idea ens permetrà acostar-nos avui a la figura de Crist i la seva proposta.  Deixar-se seduir és una frase amb un fort component passiu.  Deixar-se seduir és permetre que ens captivin, que ens enamorin, és obrir-se a contemplar, és deixar-nos meravellar per una determinada persona o per unes qualitats.  La nostra reflexió d’avui va de deixar-nos seduir per Crist.  Es tracta per tant de mirar Crist. 

Ja sabem que per saber alguna cosa de Crist una bona cosa és començar pels evangelis.  Agafem l’evangeli més antic, el de Marc i la primera frase ens diu (Mc 1,1):  Comença l'evangeli de Jesús, el Crist. Qui és aquest Crist?  Jesús de Natzaret.  Deixar-nos seduir per Crist és deixar-nos seduir per Jesús de Natzaret.

Seguint  amb Marc, després de presentar Jesús de Natzaret com a  Crist, l’ungit, presenta el baptisme de Jesús, després explica les temptacions i que quan Joan Baptista és empresonat Jesús comença la seva vida pública.  I en el verset 14 del primer capítol, per començar la seva vida pública, l’evangelista dóna el títol del sentit que té i tindrà la vida de Jesús.  «Després que Joan fos empresonat, Jesús anà a Galilea i anunciava la bona nova de Déu.   Deia: “S'ha complert el temps i el Regne de Déu és a prop. Convertiu-vos i creieu en la bona nova.” » (Mc 1,14).  
Quan Jesús comença a predicar no diu “ja sóc aquí” o “mireu, jo sóc el fill de Déu”. Això ho ha fet  Marc en començar el seu relat, Marc vol parlar de Jesús.  Però Jesús no, Jesús no ve a parlar d’ell mateix sinó del regne de Déu.  Jesús vol que les nostres mirades no es fixin en la seva persona sinó en el seu missatge.  Com que volem deixar-nos seduir per Crist, ho farem i mirarem d’entendre el que ens vol comunicar.

“S'ha complert el temps i el Regne de Déu és a prop. Convertiu-vos i creieu en la bona nova”.  
El temps s’ha complert.   Aquest “acomplert”, en grec pleróo, parla d’omplir, de completar.  El temps ple és un temps que no li falta res, que no necessita esperar res, a demà, a després, a que acabi.  Ja està acabat.  És per tant un ja, ja és l’hora.  Ja és ara.  No quan arribi a casa, o acabi aquella feina o aquella persona calli, sinó ara.  Cada ara, cada moment del nostre dia, tal com és i tal com sóc.  El temps és una successió ininterrumpuda d’ares. Mentre no creiem que el temps s’ha acomplert vivim amb la consciència posada tant en aquest moment com en el passat com el que vindrà.  Si ara no és el moment decisiu, ho pot ser ahir o demà.  Jesús ens proposa viure cada ara, cada un com el darrer, com si tot hagués de passar en aquest moment, com si cada segon del dia fos el moment definitiu.  Ha arribat el moment, és ara.  

És fàcil posar objeccions a aquest plantejament:  ara? però si estic fatal i el món està fatal, etc, etc.  I el que ens deien del futur i el cel?  La proposta de Jesús és aquesta manera de viure amb tota la profunditat cada moment perquè és en cada ara, tal com és, on hi ha la plenitud de tot el temps, on tot és possible, on ens trobem amb el temps sense temps, amb el més enllà del temps, l’eternitat. No és el mateix dir això que tancar el temps, que dir que no hi ha futur.  Això seria el carpe diem.  Vivim com si no hi hagués res més, ni demà, ni ahir, ni somnis ni horitzons.  El ja de Jesús incorpora el passat i el futur.  Avui, ara, és l’espai de llibertat on puc donar sentit a l’ahir que no ha acabat, actualitzar-lo i respondre-hi.  I és avui, ara, en la meva resposta present a aquest present tal com és que estic construint el futur.  El que jo faig ara està fent el futur. Ara és el temps de Jesús.
Convertiu-vos, aquesta setmana quan ens posaven la cendra ens ho recordaven.  Convertiu-vos, com deixar-nos seduir, és un verb que parla de procés.  No d’una cosa que es fa d’un cop per sempre sinó que es va fent, que és procés. Fins les conversions més sobtades tenen un procés.  Les conversions-revelacions, com les típiques de Sant Pau o Agustí són com anticipacions del final, comprensions sobtades de la realitat.  Però el camí finalment s’ha d’anar fent. La Regla de Sant Benet parla del monestir com de l’escola del servei de Déu, on aprendre a estimar, i enlloc parla de la festa de final de curs o de l’entrega de diplomes.  No hi ha final en la conversió, tota la vida és conversió.  

Convertir ve de metanoeo, metanoia.  “Meta” vol dir  anar més enllà i “nous” fa referència al nostre pensament, la nostra ment, la nostra manera de veure les coses, d’entendre el món, d’entendre els altres, a nosaltres mateixes i mateixos.  En el “nous”, en la nostra raó, hi tenim el que sabem, el que hem après, el que pensem, el que creiem, hi tenim les idees sobre el que està bé i el que està malament...  Metanoeo, convertiu-vos vol dir doncs aneu més enllà, flexibilitzeu-vos, obriu la ment i sigueu capaços de qüestionar la vostra manera segura de jutjar els altres i a vosaltres mateixos, prepareu-vos per a veure les coses d’una altra manera, obriu el vostre pensament a uns nous horitzons.  Sempre fa por deixar el que és conegut, però és la proposta de Jesús.  Jesús no vol vides repetitives on el criteri sigui el que sempre s’ha fet sinó obrir-nos a la novetat que ell ens proposa, que és ell mateix.  Per això cal creure.
I creieu.  Creure és un verb actiu.  Creure no el sentit d’adherir-nos a un contingut doctrinal, sinó en el sentit de creure existencialment, que és el que ja fem.  Sempre estem creient en alguna cosa.  Creiem en el temps que ens han dit que farà, o que un medicament ens curarà. O a un altre nivell, crec que em puc fiar de les persones o no, o crec que per viure necessito uns mínims materials determinats, o crec que ningú m’estima o que sóc la millor.  A vegades només crec en el que he vist alguna vegada, com st. Tomàs, pex. que una determinada teràpia funciona, o ni així, i crec que tot és mentida.  Sovint crec en les meves petites veritats, i sovint també crec en les meves pors.  Algunes de les nostres creences no són massa conscients, però condicionen realment la nostra manera de viure.  Creure ens fa posar un peu allà on no veiem camí.  Creure és posar energia en una realitat que potser no sento ni toco però que condiciona el meu viure concret, el que si que sento i toco.   Creure és aquella actitud existencial que ens posa en moviment, que determina les nostres decisions, que ens empeny a actuar d’una manera o una altra al llarg de la vida. En funció del que creiem fem.  I és important recordar que sempre creiem en alguna cosa, per tant ara és el moment de triar en què crec.  La fe que Jesús ens demana és una fe conscient, responsable.  Si no estem creient en la proposta de Jesús estem creient en alguna altra cosa, potser les nostres pors,  i estem actuant en funció d’això.  Per això és important.  

I perquè no ens espantem, aviat ens avisa, cal creure perquè va d’una bona notícia. Ens ho diu des del principi.  Hem de creure  i anar més enllà dels nostres límits per acollir, per poder fer lloc dins nostre, per deixar-nos seduir, per una bona notícia.   A vegades ens costa obrir-nos a una bona notícia quan les coses no ens van bé.  La nostra manera de pensar i viure sovint és petita, rígida, encongida i a vegades pessimista.  La proposta de Jesús gran, ampla, és bona notícia.   Ara.  Cal anar més enllà dels nostres límits, de la nostra manera de viure i preveure les coses.  La bona notícia és que allò que desitjàvem és possible. 

Aquesta bona notícia té un nom, és el Regne de Déu.  Jesús és un jueu del seu temps i quan parla de Regne de Déu ell i els qui l’escolten saben de què parlen.  S’estan referint a aquella promesa que trobem a la Bíblia que Déu va fer al seu poble.  El regne de Déu és la revelació definitiva de Déu en la història on per fi el bé vencerà sobre tot tipus de mal.  Del Regne de Déu a l’AT en parla com de la terra promesa on regalima llet i mel, o com d’un banquet, d’una festa, allà on el xai i el lleó dormiran junts. És el Shalom.  

En l’AT hebreu, el Shalom significa benestar en el sentit més ampli del terme.  Normalment es tradueix per pau, però significa molt més del que normalment entenem per pau.  És veritat, es refereix a la comprensió pacífica entre persones i pobles, el que nosaltres entenem per pau (cf. 1Re 5,26), però significa també prosperitat econòmica (cf. Sl 73,3), salut corporal (cf. Is 57,18), tranquil·litat, descendència i salvació (cf. Is 45,7).  Quan es refereix als objectes inorgànics Shalom indica que no estan trencats ni fets malbé.  Quan es refereix als éssers orgànics vol dir que estan sans i bons. Gross defineix el que Shalom significa per a Israel com «la total harmonia dintre de la comunitat i la creació, que, penetrada de la benedicció de Déu fa possible un creixement, lliure i sense obstacles, de la persona en tots els seus aspectes»
.  El concepte amb el que traduïm aquí el concepte de Shalom és felicitat.

Amb Shalom estem parlant de prosperitat econòmica, de pau, de salut, de descendència i al mateix temps ens està dient que tot això és un ordre harmònic entre tota la humanitat i la creació.  Ordre harmònic vol dir una determinada manera d’estar i relacionar-se.

Una manera de relacionar-se, diu, que permet l’evolució de la humanitat en tots els seus aspectes i tota la creació vers la seva plenitud.  Un estil de relacions que fa possible que tot i tothom arribi a ser allò que és i que pot arribar a ser.

Amb Shalom estem parlant de proximitat de Déu, de presència de Déu.  Si recordem el relat del Gènesi del paradís, Adam i Eva es passejaven prop de Déu i parlaven amb Ell amb tota normalitat.  

Evolució, creixement, harmonia, estem parlant de dinamisme, de procés.

I alhora amb Shalom estem donant nom a l’aspiració humana fonamental.  Shalom és una manera d’anomenar el desig més profund de la persona, allò que la persona anhela de manera més íntima i més profunda. Allò que més volem.  Pau, amb majúscula, felicitat. La persona humana és un ésser que viu impulsada per la felicitat. Diu X. Zubiri  que la persona està lligada constitutivament en cada situació a ser feliç.  No podem estar en la realitat sinó estant degudament en la nostra pròpia realitat projectada en la felicitat». Confrontats amb els límits, propis o externs, cerquem constantment la satisfacció de les nostres necessitats i la seva realització en la recerca d’una plenitud que anhelem i que mai assolim plenament.   La persona sempre està cridada a ser més, a ser el que encara no és però que d’alguna manera coneix.  A aquest desig és al que anomenem felicitat, o Shalom i que és el regne de Déu.  
I el darrer terme del verset que estem comentant és a prop, Jesús diu que el Regne de Déu és a prop.  És a dir, el Shalom és a prop.  Aquest Shalom que és al mateix temps aquestes relacions que permeten la plenitud de la humanitat i de tota la creació i el desig més profund de tota persona, és a prop.  A prop vol dir que està a la vora i que no acaba d’estar del tot aquí.  Els evangelistes ho expressen a través de la tensió entre el present i el futur, l’ara i l’encara no.  El regne de Déu ja és aquí, com la llavor de la mostassa, i alhora és futur com l’arbre que en naixerà.   E. Bloch, que és un filòsof alemany, també físic i músic, (1885-1977) marxista d’origen jueu, parla de la categoria de  futur com de la utopia.  No tant com a categoria temporal, sinó com a possibilitat a realitzar.  Per Bloch, el futur és allò que viu en la persona com a desig i possibilitat,  l’«encara-no» possible que suscita en el present la intenció superadora. El futur es presenta com l’obertura a unes possibilitats que empenyen a la realització del present.

El Shalom, doncs,  és la possibilitat possible a cada moment, l’horitzó per a cada instant de la nostra vida.  Depèn de nosaltres. És al nostre abast, cal participar-hi.  Ressona en nosaltres la crida de Deuteronomi “Avui et proposo d'escollir entre la vida i la mort, entre la felicitat i la desgràcia.  Converteix-te de tot cor i segueix els meus manaments i viuràs..” (Dt 30,8).

Encara un darrer tret del Shalom. El Shalom, la felicitat és també el nom que donem al desig humà.  Anomenem felicitat a allò una mica genèric, i que es pot concretar de maneres diferents, que constitueix el fons que fa bategar i impulsa el nostre cor. Com a desig, com a aspiració és plenament humana, però com a realització la felicitat es troba en l’àmbit indisponible de Déu.  És nostre com a utopia i és de Déu com a realització, és el nostre desig, i la seva promesa per a cada ara, és la nostra possibilitat per a cada moment, però no ens pertany.  És màximament humà, nostre, perquè és l’anhel més íntim de la persona,  però el Shalom és diví, perquè pertany a l’àmbit de la gratuïtat, de la indisponibilitat de Déu.  

Que el Shalom sigui diví no vol dir que sigui una cosa llunyana o que no tingui res a veure amb nosaltres.  Déu és la plenitud del ser humà, el Tu que permet la plenitud del meu jo, l’afirmació del meu jo.  Així, paradoxalment, a més unió amb Déu, ho veiem en Jesús, més plenitud i autonomia de la persona humana.  Això és tan així, que referint-se a Jesús, L.Boff diu allò tan bonic que tan humà només ho podia ser Déu.  

Seguim amb el mateix títol, deixar-se seduir per Crist.  I veiem que Jesús vol que creguem en la seva bona notícia, que el Shalom és a prop.  Doncs seguirem mirant més de prop el Shalom.

La justícia, el dinamisme del Shalom
Aquest Shalom ja hem vist que és un dinamisme de relacions, no és una cosa que es pugui tenir.  Estem parlant d’una dinàmica on es pot entrar o sortir.  Ara és com si féssim un zoom al Shalom i veiem que a aquest dinamisme propi del Shalom té un nom.  Un dels noms que li dóna la Bíblia és el de justícia. 

Per justícia normalment comprenem aquell sistema de valors o de lleis que asseguren que cadascú tingui el que li correspon, que siguin respectats els drets i deures de tota persona, també s’entén com la recerca del bé comú.  El concepte de justícia a la Bíblia inclou aquests sentits.  No estem parlant d’una altra cosa, estem parlant d’allò que és just.  Per la Bíblia la justícia és aquella dinàmica de relacions que afavoreix el bé de cadascú i el bé comú al mateix temps.  Si el bé comú impedeix el bé d’algunes persones o grup de persones no estem parlant de justícia. I si el bé de les persones individualment impedeix el bé comú tampoc estem parlant de justícia.  La justícia són aquelles relacions que fan possible la identitat de tot subjecte amb si mateix i la convivència creadora entre tot el que existeix. Justícia són les relacions que afavoreixen que tot ésser sigui allò que és i pot arribar a ser.  

Partim de la base, ho sabem, que l’ésser humà és un ésser relacional per naturalesa, Martin Buber deia que «no hi ha pròpiament Jo en si, sinó tan sols el Jo de la paraula primordial Jo-Tu o el Jo de la paraula primordial Jo-allò». Diu també més endavant «Al principi hi ha la relació».  Tot comença en la relació. Von Balthasar diu que la consciència del jo, del si mateix, comença en la infantesa amb la trobada del tu de la mare.  Partint d’aquesta base, la persona conforma - i a la vegada és conformada - per una manera de relacionar-se amb tota altra persona i amb tot allò que suposa alteritat: la natura, Déu i fins ella mateixa. Quan aquesta manera de relacionar-se és de lliure obertura a la reciprocitat, estem parlant de justícia.  Obertura a la reciprocitat és actitud d’escolta, interès real per l’altre (acolliment, recepció) i autocomunicació.  
Parlem d’obertura a la reciprocitat i no de reciprocitat.  La justícia, tant l’autodonació com la recepció, demana la llibertat, l’autopossesió de la persona.  Autodonació vol dir la donació lliure de si mateixa.  La recepció és el lliure acolliment de l’altre.  Sense la llibertat podríem estar creant relacions esclavitzants, no humanitzadores.  La persona que en donar-se no ho fa des de la llibertat o en acollir no ho fa lliurement, enlloc de ser més ella mateixa es pot estar anul·lant com a persona.  Enlloc de créixer en plenitud es pot estar buidant i perdent la pròpia identitat. Això no porta felicitat, no és la justícia del Shalom.  Això ha passat en moltes dones, tant religioses com casades. 

La reciprocitat demana la participació lliure d’un altre subjecte. I a la llibertat de l’altra jo no hi tinc accés. La llibertat de l’altre és sempre sagrada.  Coartar-la, manipular-la, pretendre dominar-la no és justícia.  Cap fi justifica la lesió de la llibertat de l’altre en nom de la justícia.  La justícia és el fi.  No es tracta d’anar enlloc més que a la realització de la justícia.  I la justícia és afirmació de subjectes lliures, responsabilitat sobre les meves relacions i respecte per la llibertat de l’altre. Ja ho hem dit, el Shalom és diví.  Màximament humà com a desig però com a realitat pertany a l’àmbit de la gratuïtat. Àmbit que m’obre horitzons per a poder descobrir qui sóc.  Participar en la justícia és obrir-me a la reciprocitat – autodonació i acollida – independentment de la resposta que rebi.  

La justícia interpersonal

El concepte de justícia envers els altres és clar.  Els altres, tota altra persona, és un tu per a mi, un tu que permet que jo des-cobreixi el meu jo real, un subjecte necessari del Shalom.  Un tu amb qui sóc (no existeix el jo sol, aïllat hem vist), un tu que em revela quelcom de mi, que m’ajuda a des-cobrir la meva veritat.  

La paraula, el llenguatge és un element essencial de la relació amb el tu, és el codi que permet la trobada de diferents subjectes.  Permet comunicar informació, transmetre dades.  I alhora possibilita la narració del propi subjecte, l’expressió de la pròpia subjectivitat a l’altre/a en qui el subjecte cerca l’escolta necessària que permet el des-cobriment del meu subjecte.  El llenguatge és el codi que permet expressar les experiències viscudes, la realitat del món interior per tal d’intentar fer-lo comprensible i accessible a l’altre que, restant sempre fora, no pot conèixer.  Sovint pretenem que ens entenguin sense explicar-nos, o creiem conèixer l’altra sense escoltar-la veritablement.  Per a ser acollida necessito revelar-me, “dir-me”.  Per a acollir, necessito escoltar.
El llenguatge és el mitjà que permet, per tant, descobrir l’altre com a altre, com a subjecte diferent de mi, autònom, amb pensaments i vida pròpia.  I alhora és el mitjà que possibilita la construcció o el descobriment de la veritat que està més enllà de cada subjecte.  El llenguatge, verbal, corporal, gestual o de signes de qualsevol tipus, és el mitjà que permet la creació d’un espai nou de consens, de representació i trobada dels diferents subjectes, respectant les identitats i impulsant-les en la creació d’una nova realitat comuna.  

La justícia amb Déu
La plenitud de la relació jo-tu es dóna en la relació jo-TU.  La justícia també és amb Déu.  El subjecte de la persona participa de la justícia quan s’obre a la reciprocitat amb Déu.  Tornem a dir s’obre a la reciprocitat.  Déu és absolutament lliure, absolut vol dir sense lligams, no té cap obligació respecte nosaltres. El seu do és pura, absoluta gratuïtat.  Podem parlar de justícia amb Déu perquè és Déu mateix qui ens ho ha ofert.  La justícia és la revelació del ser de Déu i la seva oferta per tal que nosaltres puguem ser qui som.  

Ens obrim a la reciprocitat perquè Déu ens ha estimat primer.  La relació amb Déu comença amb la catifa posada.  Déu ens ha ofert la reciprocitat abans que nosaltres ho sabéssim o intentéssim obrir-nos-hi.  Ja està fet.  Déu es dóna a cada persona individualment des del principi de tota història personal i col·lectiva,  i hi és present, donant i rebent amb absoluta llibertat.  Déu, eterna autodonació, etern acolliment i reciprocitat, és absoluta presència, l’únic/a present absolutament a cada present.  Déu és la relació original, fonamental, oferta a cada moment que està a la base de tota relació.  Pur do, pur acolliment, a nosaltres només ens cap acceptar la seva oferta, ja realitzada en cada present, a cada ara.  Per això cada ara és possibilitat de trobada amb Déu.  Nosaltres sovint estem a tot arreu menys a l’ara, però Déu sempre hi és.  Obrir-nos a la reciprocitat amb Déu és acceptar entrar en el seu dinamisme de gratuïtat. 

El TU sempre inassolible de Déu és el que permet la realització del meu subjecte.  Déu és absoluta autodonació, es dóna sense reserves a mi del tot, com l’infant més desprotegit en braços de la mare – possibilitant fins a l’infinit la meva capacitat d’acollir- i Déu és absolutament acolliment sense reserves, molt més del que jo sóc capaç d’acollir-me i més que cap mare (és que pot una mare pot oblidar el fill de les seves entranyes?  doncs ni que ho fes jo no t’oblidaria, cf. Is 49) – possibilitant fins a l’infinit la meva capacitat d’autodonació.  Déu és el Shalom.
Justícia amb la natura

La justícia del Shalom inclou també les relacions de justícia amb la natura.  La naturalesa no és un subjecte lliure que pugui triar, un ocell no decideix què vol fer amb la seva vida o si es queda a viure amb els pares fins que tingui a punt el seu niu o decidir quants pollets vol tenir. Segueix les lleis de l’espècie.  Però la naturalesa si que té un dinamisme propi, té una “racionalitat” pròpia que s’explica des d’ella mateixa.  La naturalesa té unes lleis que només adreçant-nos a ella i escoltant-la podem descobrir.  Sovint la ciència ha imposat els seus criteris a la naturalesa amb fórmules i anàlisis.  Però al llarg del temps els ha hagut d’anar modificant, ajustant perquè ha anat contrastant les seves hipòtesis amb la realitat.  La ciència és una forma de diàleg.  De comunicació i escolta.

Nosaltres formem part de la naturalesa, som naturalesa.  Som minerals, aigua, animals, a vegades vegetem...   El nostre Shalom incorpora la natura amb la seva dinàmica pròpia.  La justícia amb la natura són aquelles relacions que tenen en compte la natura com a necessària del Shalom.  Les relacions que permeten la plenitud de la humanitat són relacions que respecten la natura.  No són relacions d’abús, de mensyteniment.  Per això cal escoltar-la, intentar entendre-la, interessar-s’hi.  Les relacions de justícia amb la naturalesa seran aquelles relacions que respecten les seves possibilitats i els seus límits, actuant en ella de manera que ella pugui revelar el millor d’ella mateixa.  La relació amb la natura m’ajuda a des-cobrir el meu jo, la meva veritat i em permet la construcció de la humanitat possible, la del Shalom.

La justícia amb mi 
El darrer aspecte de la justícia és el de la justícia amb mi mateixa.  A què em refereixo en parlar de la justícia amb mi mateixa?  Partim del manament de Jesús.  Va dir estimeu-vos com jo us he estimat.  I com estima Jesús? Ho diu en un altre lloc quan diu: estima Déu sobre totes les coses i els altres com a tu mateix. La justícia també és obertura a la reciprocitat amb mi mateixa.  Les ciències humanes ens han ensenyat que allò que anomenem el nostre jo tampoc és un jo únic sinó un jo plural.  En allò que anomeno jo hi ha el jo conscient, més o menys lliure i responsable.  I hi ha un altre jo que els diferents corrents psicològics anomenen de maneres diferents (superego i id o ello en psicoanàlisi; jo pare, adulta i nena adaptada/rebel en l’anàlisi transaccional, etc.) i que sovint és poc conegut per nosaltres.  Estem parlant de la part de mi mateixa que vivint en mi no acabo de conèixer.  Hi ha la informació gravada en el nostre cos per les experiències viscudes al llarg de la vida, aquella part nostra que no acceptem sovint perquè ens sembla que és negativa i l’aparquem en el subconscient, hi ha necessitats infantils desateses, etc.  Suposo que tothom té experiència de no acabar-se d’entendre, de conviure amb sentiments contradictoris i voluntats a vegades contràries o desajustos entre el que volem, pensem, sentim i creiem.  Doncs bé, tota aquesta part de mi que no és el meu jo conscient i lliure té un dinamisme propi també com dèiem amb la naturalesa.  Com la naturalesa tampoc té la capacitat d’elegir, però si que té una o més racionalitats, lleis pròpies.  La justícia amb mi mateixa és aquella relació d’obertura a la reciprocitat amb tota aquesta part de mi que està en mi sovint sense identificar.  En aquest cas, obertura a la reciprocitat, és com en els casos anteriors, també interès real, presència, i actitud d’escolta i acolliment incondicional a la veritat que té per revelar-me.  

Hi ha hagut un corrent filosòfic que ha influït molt en l’església que ha parlat d’aquesta justícia, i la posava dintre de l’ascètica.  Una justícia i una ascètica que sabia que dins de cada persona hi ha pulsions, sensacions, emocions diverses i es dedicava a posar pau unificant per mitjà de l’ús de la violència psíquica o a vegades física.  Partim del mateix lloc, de la mateixa situació humana i recorrem també a la justícia, però la justícia tal com la trobem en Jesús.  La unitat personal, el Shalom, s’aconsegueix escoltant, respectant les meves veus interiors amb una actitud amable, tendra, dialogant.  No intentant-les fer callar, cosa que no s’acaba d’aconseguir mai, sinó acollint-les amb l’interès de qui sap que tenen una veritat a dir-nos,  sempre des del nostre jo lliure i present que està obert a la relació amb Déu, els altres i la natura.   Obrir-me a la justícia amb mi mateixa és el que permet la integració personal, el coneixement interior, la simplificació, tenir més energia, més alegria,  més pau interior... 
Si, com hem dit, la persona és en tant que relacional, la justícia neix de la seva naturalesa, és l’expressió de la seva naturalesa, i respon a la seva naturalesa que és relacional.  Tancar-se a la justícia és negar la pròpia naturalesa i la dels altres.  Participar en la justícia, autodonant-me i obrint-me a rebre, és la possibilitat de ser jo i anar esdevenint el jo que sóc i puc ser.  I això cert per tota persona i tot el cosmos alhora.  

Amb el fet que la justícia impliqui relació estem dient ja unes característiques de la justícia: la justícia és quelcom on es pot participar o tancar-s’hi, però no posseir.  No és quelcom determinat i conegut per endavant que algú pugui controlar i administrar.  No és res extern a mi.  “11 Aquesta Llei que avui et dono no és massa difícil per a tu, ni és fora del teu abast.  14 La paraula és molt a prop teu; la tens als llavis, la tens al cor, perquè puguis complir-la.” Dt 30. I no és cap cosa.  La justícia és un dinamisme, és la realització mateixa d’unes relacions.  Un procés que es va donant en la relació entre diferents subjectes i realitats i per tant mai exactament igual perquè canvia el lloc, la cultura, les circumstàncies de les persones.  La justícia és dialogal, el mateix diàleg.  Sempre present –el diàleg, les relacions es donen en l’ara-, i sempre nova perquè és la participació en una relació que es va fent en la mesura que es va fent, que no existia abans, i que per tant sempre és nova.

Fem un petit resum abans de seguir.  Fins aquí hem vist  que Jesús diu que ara, ja tenim el Regne de Déu, el Shalom  a prop.  La proposta de Jesús és que la felicitat és possible. I no és cap cosa, res que es pugui agafar (per tant no pot ser causa de lluites, atacs, violència) sinó que és la participació lliure en la dinàmica de la justícia.  I que per tant no hi ha felicitat sense justícia.  És una justícia natural en el sentit que pertany a la naturalesa de l’ésser humà i que tota persona pot descobrir al fons del seu cor.  Justícia que la Bíblia ens mostra com a voluntat amorosa de Déu per tal que assoleixi la seva plenitud juntament amb tota la creació.   

Déu Shalom
Estem parlant de Shalom com aquelles relacions que afirmen el ser de tot subjecte.  Estem parlant que la persona és un ésser relacional. Fent un pas més ens trobem que Déu és relacional també.  No sé com ho viviu vosaltres, però sovint quan pensem en Déu pensem amb Déu Pare o Mare.  O en Jesús.  Algunes vegades parlem de l’Esperit.  Generalment tenim una persona en la ment o al cor, però de fet, el nostre Déu no és u, sol, sinó que és Trinitat.  Déu és el Shalom en plenitud.  St. Bonaventura diu que Déu és la summa iucunditas, o sigui la màxima felicitat.
Si Déu és el Shalom en plenitud, mirarem Déu per comprendre una mica millor com és la plenitud del regne de Déu del que Jesús parla perquè coneix.  Abans de començar a parlar de Déu cal recordar que Déu sempre està més enllà del que podem pensar i dir.  Déu sempre està més enllà de qualsevol concepte nostre.  Diu St. Agustí, «Si ho has entès, llavors no és Déu.  Si fossis capaç d’entendre, llavors entendries alguna cosa diferent de Déu.»
. I Sant Tomàs diu que podem conèixer que Déu existeix i el que Déu no és, però no el que Déu és
.   Què vol dir això?  Que no n’hem de parlar?  No, això vol dir que n’hem de parlar sabent que Déu sempre està més enllà, és totalment altre, sempre diferent, mai acabat.  Si el poguéssim definir en faríem una cosa, quelcom que podríem manejar i en faríem un ídol, un amulet, però no un Déu que obre i allibera. Aquesta és la diferència entre els ídols i Déu, els ídols fan persones esclaves,  i Déu allibera. 

És necessari parlar de Déu per dues raons al menys. Tothom té una imatge de Déu. Déu és el darrer punt de referència de què disposa la persona per tal d’entendre l’experiència, la vida i el món.  Segons la imatge de Déu que tenim o no tenim, decidim, jutgem, actuem.  Ja ho hem dit, creure sempre creiem.  El que cal saber i triar és en què creiem, perquè segons en què creiem viurem. 

I l’altra raó és que de fet, és Déu mateix qui impulsa la nostra intel·ligència a endinsar-nos en la comprensió del misteri de la seva identitat per així, alhora, anar descobrint la veritable identitat de tot el que existeix: «En això consisteix la vida eterna, que et coneguin a Tu i el que has enviat» (Jn 17,3).  El misteri demana de ser conegut. És el límit il·limitat per a la nostra autocomprensió.  És l’horitzó que mai assolim en el camí mai acabat de la vida, de ser nosaltres mateixes.  

Llavors, quan parlem de Déu hem de recordar que estem parlant amb imatges, metàfores que només apunten, suggereixen.   

Doncs bé, la imatge que la teologia cristiana des dels primers segles ha fet servir per parlar de Déu és el de la Trinitat.  Dient això estem dient que el nostre Déu és una unitat plural en relació.  Déu no és un ésser solitari i aïllat.  L’ésser de Déu, com el nostre, és ser relació.  Déu és cada persona, Pare, Fill i Esperit Sant, però no cada una aïlladament sinó en la relació. És la relació la que dóna la identitat a cada persona.  Ser pare o mare és una identitat donada per la relació amb una altra persona. Si no hi hagués un fill o una filla no hi hauria pare o mare.   Les persones de la Trinitat no són de manera separada, no es poden concebre sense les altres, són en relació a les altres persones.   El ser persona en Déu ve de ser precisament com a relacions mútues.   En Déu, la unicitat de cadascú, el que fa que cada persona sigui única, no es dóna negant les relacions, sinó al contrari, obrint-se del tot a les relacions.  En Déu la justícia es revela com que allò que és comunitari és tan important com allò individual.

La naturalesa d’aquestes relacions entre les persones divines és tal que les persones no perden el seu caràcter distintiu pel fet de formar una relació.  Les relacions en Déu no creen una fusió o una barreja entre elles.  No uniformitzen, ni difuminen les personalitats. No n’hi ha unes que s’adapten, deixen de ser perquè l’altre sigui. No. Les relacions vinculen les persones i així els atorguen el seu caràcter únic personal i així les persones són úniques, no són intercanviables.  La Trinitat no és “PaillSant”. No, és l’afirmació del Pare, del Fill i de l’Esperit Sant.  I alhora són u.  La lògica de Déu no és la nostra, és lògica però d’un altre nivell. Per això els koan, les paràboles... per suggerir, per anar més enllà i transformar la nostra lògica...
La teologia dels darrers trenta anys ha estat marcada clarament per la perspectiva de la comunió.  La unitat és la comunió de la diferència, de la diversitat. Diu Rahner que a més distinció més comunió.  En Déu la unitat, que és la màxima unitat, és una unió que afirma cada persona en la seva irreductibilitat, és una realitat que allibera absolutament i absolutament uneix.  Déu és comunió, amor. I la comunió és la unitat.  
La dinàmica trinitària s’expressa en una relació de «co-iguals».  Déu és comunitat d’iguals en essència.    Coexistents des de tota l’eternitat, cap de les persones és anterior o posterior, inferior o superior a les altres.  No hi ha jerarquia, ni subordinació, ni primer i últim.  Cap persona s’afirma amb la dominació, l’exclusió o la negació de l’altra.  En Déu cada persona divina s’afirma afirmant l’altra persona i entregant-se totalment a ella.  
En Déu podem distingir-hi tres moments.  El Pare/Mare representa el primer moment de la relació.  La relació de Déu comença en el moviment del Pare/Mare que és l’auto-donació,  en un primer moment es dóna del tot al Fill.  Des de la llibertat, estima i s’auto-dóna.  Es dóna Ell/a, no quelcom, sinó Ell/a mateix/a.  En aquest primer moment, el Fill, rep.  I rep el que el Pare/Mare li dóna, que és la seva lliure auto-donació.  Llavors el Fill ple del que és el Pare/Mare fa el mateix que ha fet el Pare/Mare i es dóna.  No pot donar el mateix, perquè el Fill és una altra persona i en donar-se ell mateix, com el Pare ha fet, dóna quelcom diferent.  Ple de la identitat amorosa i lliure, es dóna.  Perquè ha rebut es pot donar i per això necessita una tercera persona, sinó, només tornaria.  I es dóna a l’Esperit, que al seu torn, es dóna al Pare/Mare.   I esdevé relació.  Així trobem que el Shalom té tres moments, autodonació, recepció i reciprocitat.  És a dir, l’autodonació, el poder-me donar, revelar, és un dels moments de la felicitat.  Rebre, acollir l’altre també és un moment de la felicitat.  I la reciprocitat és un altre moment de la felicitat.  
Déu no és una eternitat impassible, inamovible, acabada, sinó que és constant novetat.  La trinitat fa referència a una creació conjunta de quelcom sempre nou que es va fent entre tots tres.  Com que l’amor és autodonació i recepció, sempre és quelcom nou.  

Justícia amor
Hem estat parlant de justícia i de Shalom.  Enlloc de Shalom podem dir felicitat o Pau.  Enlloc de justícia podem parlar d’amor.  No sempre ho hem entès així, i hem separat els dos sentits de justícia: el de la voluntat amorosa de Déu, el sentit pur d’amor i el sentit de càstig, de legalitat, del que és just.  En Déu no es poden separar.  En Déu el que és just, el que està bé és estimar, obrir-nos a l’altre de manera que pugui ser més qui és i junts ser u en el Shalom.  Per la Bíblia és una qüestió de vida o mort, de viure o no viure, morir:  
“Avui et proposo d'escollir entre la vida i la mort, entre la felicitat i la desgràcia. Avui et mano que estimis el Senyor, el teu Déu, que segueixis els seus camins i compleixis els seus manaments, els seus decrets i les seves prescripcions. Si ho fas així, viuràs, seràs nombrós, i el Senyor, el teu Déu, et beneirà en el país on ara entraràs per prendre'n possessió.  17 Però si el teu cor s'allunya d'ell, si no l'obeeixes i et deixes arrossegar a donar culte a altres déus i a adorar-los,  18 avui t'anuncio que aneu de cert a la perdició, que no viureu gaires anys a la terra on ara, un cop passat el Jordà, entrareu per prendre'n possessió. “ Dt 30,15-18. 

Viure o ser feliç ve a ser el mateix i té a veure amb obrir-nos des de cada ara que és el nostre espai de llibertat, i triar participar en la justícia del Shalom.  Participar vol dir entrar, des de la llibertat en aquesta dinàmica de gratuïtat, on em dono i acullo l’altre, tot altre, del tot, fent de tot altre el meu tu, subjecte necessari del Shalom.  
Felicitat i patiment

Em penso que és necessari recordar aquí una cosa.  La felicitat, el Shalom, incorpora necessàriament el patiment.  El Shalom no és happylandia. A happylandia no hi ha persones lliures, és el món de l’infantilisme, és el món de la irresponsabilitat. El Shalom no és una màgia externa.  La màgia crea persones depenents de la font dels favors màgics.  

El Shalom és camí que cal caminar, és aprenentatge i tots sabem que malgrat l’alegria d’estar fent el camí, hi ha dies de tot.  Fent el camí de Santiago, per exemple, hi ha dies que plou, dies que no segueixo el ritme dels altres i em sembla que em quedo sola, hi ha dies que em perdo, nits que no puc dormir perquè als albergs sempre hi ha algú que ronca, quan he caminat molt llavors surten les ampolles, i quan t’acostes a Santiago hi ha dies que els albergs estan plens i quan mai m’havia hagut de preocupar de tenir un sostre, de sobte em quedo sense llit...  El Shalom és camí. El camí d’aprendre a mantenir relacions sense crear lligams que empresonen més o menys subtilment.  El camí de la impotència i la força de la confiança que possibilita la unitat en l’amor, la veritable comunió que allibera, uneix i personalitza. El camí d’aprendre a deixar l’altre, a respectar la seva llibertat i la meva.  El camí d’autodonar-me, mostrar-me tal com sóc i no com voldria ser.  El camí d’acollir l’altre, amb els seus límits i els meus, els seus tancaments i els meus, les seves pors  i les meves, la seva manera de ser i de fer diferent a la meva. El camí del difícil aprenentatge de la gratuïtat, la superació de la manca de reciprocitat, la superació de la reciprocitat com a únic absolut.  Hem vist que l’absolut és una dinàmica de gratuïtat, on es donen tres moments alhora l’autodonació, la recepció i la reciprocitat.  Tant l’autodonació, com la recepció com la reciprocitat són moments del Shalom i no només la reciprocitat.

La felicitat passa per obrir-nos al dolor de tanta gent que pateix, també al nostre dolor, al de la natura, al de Déu?  La felicitat passa per la proposta alliberadora de Déu, obrint els nostres horitzons mentals tan fermament protegits per les nostres ideologies, a vegades “religioses”.  Passa per obrir la meva pròpia identitat a possibilitats sempre noves, sempre més amples, rectificant posicions, acceptant la veritat de l’altre/a. Suposa abandonar allò conegut per endinsar-me en l’horitzó desconegut i mai controlable de Déu.    I deixar allò conegut costa.

La felicitat no és sinònim d’absència de frustracions i de dolor.  Al contrari, els suposa. Jesús a la creu n’és la més clara evidència.  Ell que és Déu, que participa absolutament de la dinàmica intratrinitària del Shalom, de la mateixa felicitat, pateix tota mena de dolors: el dolor de l’abandó, del sense sentit, del fracàs, de la tortura física i psicològica.  I tanmateix ell és el rostre de la justícia i de la felicitat possibles. La felicitat és el camí, el fet mateix de caminar.

La justícia humana pot morir en el pecat de la història però no la justícia de Déu que roman viva esperant enmig del refús humà.  Déu vol que la realització plena de la humanitat, aquesta és la voluntat de Déu, sigui efecte totalment lliure de la voluntat de la persona humana.  El  Shalom de Déu és construït des de l’amor en la llibertat personal, i tant és així que prefereix el seu fracàs a l’èxit d’un sistema imposat a la força.  I és en aquest fracàs com la justícia de Déu triomfa, perquè així triomfa la llibertat humana i l’ésser humà.  El triomf de Jesús no seria veritablement de Déu si no fos veritablement humà. «És decisiu, afirma González Faus, que l’acte més gran d’amor, de justícia, de la història, la màxima revelació de Déu, sigui un acte de la voluntat humana».
Acabant
La proposta d’avui anava de deixar-se seduir per Crist.  I hem vist que Crist, Jesús, ens convidava a posar la mirada en el seu missatge abans de fixar-nos en ell.   Jesús vol que entenguem la dinàmica del regne de Déu, del Shalom, i hi entrem, que ho vivim.  Entendre ajuda a transformar la vida i de transformar la vida és del que es tracta.  El Shalom no es viu mirant-lo o parlant-ne des de fora sinó vivint-lo “amb tot el cor i amb tota l’ànima”.   Jesús no vol que els seus seguidors parlin d’ell abans d’entendre la dinàmica de la gratuïtat del Shalom. Sap que si ho féssim en faríem un ídol que ens impediria arribar a la veritat del seu missatge i  enlloc d’alliberar ens demanaria sacrificis que ens esclavitzarien, i ens barallaríem per ell...  Cal haver entrat en la dinàmica del Shalom i de la seva justícia, que és l’amor, per entendre Déu i per entendre Jesús.  Només des d’aquí, dintre de l’opció pel Shalom,  podem ara si  mirar Jesús i rellegir la seva vida deixant-nos seduir per aquell que és ell mateix la justícia de Déu i el seu Shalom. 

